Foto: U ime obitelji



UDRUGA "U ime obitelji", koja je prošle godine provela homofobni referendum o ustavnoj definiciji braka kao zajednice žene i muškarca, najavila je danas pokretanje novog referenduma u rujnu.



Traže raspisivanje referenduma koji će omogućiti da već na sljedećim parlamentarnim izborima birači biraju saborske zastupnike imenom i prezimenom, izravno. Izjašnjavanje birača održat će se od 21. 9. do 5. 10. 2014. na brojnim mjestima po cijeloj Hrvatskoj. Referendumom će se u Ustav unijeti načela, poput npr. preferencijalnog glasovanja bez cenzusa i mogućnosti glasovanja elektroničkim i dopisnim putem, najavila je Željka Markić.



Predsjednik udruge Lino Zonjić objasnio je zašto se pokreće novi referendum. Postojeći izborni sustav kad biramo zastupnike u Sabor nije pravedan iz više razloga, te saborski zastupnici dobivaju mandat nezasluženim glasovima.



"Prema dosadašnjem izbornom sustavu, na prošlim je izborima svaki četvrti birač dao glas nekome za koga nije želio glasovati. Smatramo da nije bitno koliko je netko dobar s predsjednikom stranke, nego koliko biračko tijelo ima iza sebe. Koliko ljudi – glasača ove zemlje smatra da predstavlja upravo njih i njihove vrijednosti", rekao je Lino Zonjić.



Voditelj pravnoga tima U ime obitelji Krešimir Planinić detaljnije je pojasnio kako bi predviđenim referendumom birači odlučivali o načinu izbora saborskih zastupnika – imenom i prezimenom, tako da bi promijenili Ustav i te pravednije elemente definirali u Ustavu. "Uveli bi preferenecijalne glasove, ali bez cenzusa – vrlo slično kao kod izbora za Europski parlament, ali bez potrebe osvajanja bilo kakvog postotka, već prvi dobiva mandat koji dobije najviše glasova i tako redom dalje – što znači da bi redoslijed na listi u cijelosti odlučivali glasači odnosno konkretno bi odlučivali o osobi koja će biti zastupnik u Saboru", kaže.



Udruga pokreće ovaj referendum jer smatra da će izravni odabir saborskih zastupnika omogućiti da će već na sljedećim parlamentarnim izborima u Sabor ući zastupnici koji su sposobni, odgovorni biračima, a ne strankama. Takvi ljudi u Saboru potrebni su za pokretanje Hrvatske u demokratskom i gospodarskom smislu, naglasila je Markić.

Tekst se nastavlja ispod oglasa